DA Den Europæiske Unions Tidende CE 78/416

(2004/C 78 E/0438)

SKRIFTLIG FORESPØRGSEL E-2689/03

af Toine Manders (ELDR) til Kommissionen

(10. september 2003)

Om: Takster for GSM-roaming

Det er muligt, at der allerede til Kommissionen er blevet stillet mange spørgsmål om dette emne. Da der trods den hidtidige indsats endnu ikke er blevet etableret et indre marked for mobiltelefoni, skal jeg dog igen rette henvendelse til Dem.

Mange mennesker, som under et udlandsophold har benyttet deres mobiltelefon, har senere modtaget ekstremt høje regninger, fordi de har ført samtaler på tværs af grænserne. Årsagen er, at telefonioperatører opkræver uforholdsmæssigt høje »roaming«-takster for benyttelsen af andre net end ens eget.

Når det gælder geografiske afstande kan og bør det ikke være dyrere at ringe med mobiltelefon fra f.eks. Syd- til Nordfrankrig end at ringe mellem to nærliggende lokaliteter nær grænsen i to forskellige lande. Det kan derfor konkluderes, at de priser, som brugerne skal betale for at benytte et udenlandsk netværk, langtfra er markedsbaseret. Dette tyder på, at telefonioperatørerne misbruger deres magtstilling.

En yderligere forbedring af det indre marked står højt på den politiske dagsorden. I betragtning af, at mobiltelefoni overalt betragtes som en tjenesteydelse, er der efter min mening tale om markedsforvridning på det indre marked.

1. Har Kommissionen kendskab til de ekstremt høje takster, som telefonioperatørerne har fastsat for mobilsamtaler på tværs af grænserne?

2. Er Kommissionen enig med mig i, disse priser ikke er markedsbaserede? I benægtende fald, hvorfor ikke?

3. Agter Kommissionen at gennemføre en grundig undersøgelse af denne forvridning af det indre marked? I benægtende fald, hvorfor ikke?

4. Vil Kommissionen være indstillet på på kort sigt at skride ind for at sikre, at der opnås de bedst mulige resultater af det indre marked med hensyn til grænseoverskridende mobiltelefonitjenester? I bekræftende fald, hvornår? I benægtende fald, hvorfor ikke?

Svar afgivet på Kommissionens vegne af Mario Monti

(1. december 2003)

Kommissionen offentliggør med jævne mellemrum undersøgelser af de takster, som opkræves af telekommunikationsoperatørerne i EU, og den seneste findes på følgende internetadresse: (http://europa.eu.int/information_society/topics/telecoms/regulatory/studies/documents/ tariff_report_2002_12.pdf).

Desuden undersøger Kommissionen i øjeblikket de takstniveauer, der anvendes for mobiltelefonopkald inden for EU i forbindelse med undersøgelser af anvendelsen af EF-traktatens konkurrenceregler. Disse undersøgelser omfatter analyser af takster og udgifter, som bæres af telekommunikationsselskaberne for internationale mobiltelefonopkald, herunder også roaming-takster.

Netop den kendsgerning, at flere undersøgelser pågår, viser, at Kommissionen er fast besluttet på at sikre, at telekommunikationsoperatørerne handler i fuld overensstemmelse med konkurrencereglerne. Det er imidlertid ikke nødvendigvis i modstrid med sådanne regler, at de takster, der gælder for indenrigsopkald inden for et nationalt marked som Frankrig, adskiller sig fra de takster, der opkræves ved grænseoverskridende opkald, navnlig når de udgifter, der bæres af netværksoperatørerne, er forskellige, som det er tilfældet med nationale opkald og internationale opkald i EU.

Disse undersøgelser prioriteres meget højt, bl.a. på grund af adskillige klager og udtryk for betænkeligheder fra forbrugerkredse. Kommissionen er bestemt indstillet på at sætte en stopper for enhver overtrædelse af konkurrencereglerne, hvis de takstniveauer, som undersøges i øjeblikket, skulle vise sig at være i modstrid med disse. Kommissionen vil imidlertid gerne understrege, at en undersøgelse absolut ikke på forhånd siger noget om hverken indholdet, Kommissionens eventuelle konklusioner eller parternes ret til forsvar i denne forbindelse. Som det er sædvane med verserende sager vedrørende anvendelsen af konkurrencereglerne, har Kommissionen derfor ikke mulighed for yderligere at kommentere det takstniveau, som det ærede medlem henviser til, eller give yderligere oplysninger herom.

I princippet bør resultatet af undersøgelserne afgøre, hvilke foranstaltninger, Kommissionen træffer. Skulle konkurrencereglerne vise sig ikke at være tilstrækkelige, vil Kommissionen undersøge, hvorvidt andre foranstaltninger er mulige.